CIROGRAPHUM Notum sit omnibus et futuris et presentibus quod Johannes de Castello Novo querelas illas quę inter ipsum et fratres Cistercienses de pasturis de Thure diu fuerant ventilatę ex toto dimisit et illud iuris in pasturis quod habebat in tenimentis de Thure fratribus Cisterciensibus sine ulla retentione donavit et in perpetuum possidendum concessit eo pacto quod in satis, in pratis, vel in nemoribus si damnum aliquod fecerint pro capitali restituent ligna ad caulas id est pargas, ad plaustra seu ad alia edificia sine ipsius assensu vel eius ministralium succidere non presument bestiolas silvestres si se occasio prebuerit licenter capient porcos vero et cervos tam masculini generis quam feminini si casu ceperint ius suum sicut fetalium habet consuetudo domino persolvent. Similiter idem ipse Johannes cumbam de Albanez de qua inter ipsum et iam dictos fratres longa fuerat disceptatio siquid in ea iuris habebat eisdem fratribus Cisterciensibus absolute donavit volens pariter et concedens ut hinc inde ex utroque latere cumbę quantum conveniens foret ad considerationem fratris Haymonis tunc magistri Crespeii ad pratum faciendum a nemore secernerent metasque ponerent et sic sub annuo censu trium solidorum iure perpetuo possiderent ita quod roortas et percas ad opus plaustrorum suorum de nemore licenter assumerent damnum aliquod si inferrent pro capitali redderent alii vero qui de ipsis non essent neque ex eorum familia si aliquid ibidem forifacerent legem exsolverent. Concessit etiam supradictus Johannes pro animabus patris sui et matris suę et antecessorum suorum ut fratres Cistercienses viam quam iuxta pratum fecerant quę diu in causa fuerat pro qua de rebus ęcclesię Johannes ipse quadraginta solidos et dominus Virgeii totidem habuerat prout usus eorum exposceret ampliarent eorumque pastores de nemore bordellos licenter facerent ligna ad calefaciendum acciperent alia vero edificia ibi non facerent. Factum est hoc anno ab Incarnatione Domini Mo Co octogesimo primo per manum Acelini prioris et Pontii cellerarii Cisterciensis coram astantibus Johanne de Ladona, Guidone de Fange, Hugone Crasso et Symone monachis cisterciensibus, Aymone de Crespeiis, Johanne Bergognen, Nicholao auriga, Lamberto cellerario, conversis, Humberto milite de Porta, Guidone preposito de Castello Novo, Petro Chanteraul, Bernardo de Corbetaul. Ut autem hoc totum ratum possit haberi nullaque violentia vel calumnia in perpetuum cassari vel perturbari ego Hugo Burgundię dux rogatu ipsius Johannis cartam hanc sigilli mei impressione signavi.